ฮั่งเส็งปิดพุ่ง 469.11 จุด จากคาดการณ์จีนกระตุ้นศก.
ฮั่งเส็งปิดพุ่ง 469.11 จุด จากคาดการณ์จีนกระตุ้นศก.
22 พ.ค. 2558

ดัชนีฮั่งเส็งตลาดหุ้นฮ่องกงปิดตลาดพุ่งขึ้นในวันนี้ โดยดัชนีฮั่งเส็งเพิ่มขึ้น 469.11 จุด หรือ 1.70% ปิดวันนี้ที่ 27,992.83 จุด เพราะได้แรงหนุนจากการคาดการณ์ที่ว่าทางการจีนจะใช้มาตรการกระตุ้นเศรษฐกิจเพิ่มเติม หลังจากมีข้อมูลบ่งชี้ว่าเศรษฐกิจจีนยังคงชะลอตัว
เอชเอสบีซี โฮลดิงส์ เปิดเผยเมื่อวานนี้ว่า ดัชนีผู้จัดการฝ่ายจัดซื้อ (PMI) ภาคการผลิตเบื้องต้นของจีนในเดือนพ.ค. ขยับขึ้นแตะ 49.1 ซึ่งเป็นระดับสูงสุดในรอบ 2 เดือน จาก 48.9 ในเดือนเม.ย. อย่างไรก็ตาม ตัวเลขเดือนพ.ค.ต่ำกว่าคาดการณ์ของนักวิเคราะห์ส่วนใหญ่ที่ 49.3 และต่ำกว่าระดับ 50 ซึ่งแสดงให้เห็นถึงภาวะหดตัว
นอกจากนี้ ตลาดหุ้นฮ่องกงยังได้รับแรงหนุนจากกระแสคาดการณ์ที่ว่า ธนาคารกลางสหรัฐ (เฟด) อาจจะชะลอการปรับขึ้นอัตราดอกเบี้ย หลังจากมีข้อมูลที่บ่งชี้ถึงความอ่อนแอของเศรษฐกิจสหรัฐ โดยเมื่อช่วงค่ำวานนี้ตามเวลาไทย กระทรวงแรงงานสหรัฐเปิดเผยว่า จำนวนผู้ขอรับสวัสดิการว่างงานครั้งแรกในรอบสัปดาห์ซึ่งสิ้นสุดวันที่ 16 พ.ค. เพิ่มขึ้น 10,000 ราย แตะ 274,000 ราย ซึ่งเพิ่มขึ้นมากกว่าที่นักวิเคราะห์คาดว่าจะอยู่ที่ 271,000 ราย
               